Emanuel Lasker

Emanuel Lasker bio je njemački šahista, matematičar i filozof.

Titulu prvaka svijeta u šahu osvojio je 1894. pobjedom u meču protiv Wilhelma Steinitza rezultatom +10 -5 =4. Na tronu se zadržao punih 27 godina, što nijednom igraču svijeta nije uspjelo do danas (najozbiljniji konkurent u tom pogledu bio mu je Gari Kasparov, koji je uz priličnu pomoć FIDE izgubio titulu). Lasker je titulu za to vrijeme branio 7 puta, a izgubio ju je od Capablanke 1921. U njegove velike pobjede spadaju one na turnirima u Londonu (1899), St. Peterburgu (1896. i 1914) i New Yorku (1924). U šah je uveo psihološki pristup protivniku. Povremeno je napuštao šah da bi se bavio matematikom (doktorirao 1902 - postoji Laskerova teorema u oblasti vektora) i filozofijom. Prvi je tražio visoke honorare da ne bi, kao prethodnici (naročito Steinitz), umro siromašan. Međutim, zbog progona Jevreja od strane nacista bio je prisiljen emigrirati iz Njemačke, ostavivši za sobom sve što je imao, tako da je i on posljednje godine života proveo u finansijskim problemima.

 Laskerove odbrane titule svjetskog prvaka 
 1894 - Steinitz (+10 -5 =4)
 1897 - Steinitz (+10 -2 =5)
 1907 - Marshall (+8 -0 =7)
 1908 - Tarrasch (+8 -3 =5)
 1909 - Janowski (+7 -1 =2)
 1910 - Schlechter (+1 -1 =8)
 1910 - Janowski (+8 -0 =3).

 Stil igre
Njegove rezultate temeljito su analizirali, optuživali su ga da hipnotizira protivnike, baca uroke, da se služi psihološkim metodama, da namjerno igra loše i, na kraju, da ima fenomenalnu sreću. Ustvari, Lasker je bio izvrstan borac, uvijek spreman za borbu, bez imalo straha, veoma suptilan i dubok, s izvanrednom sposobnošću za manevarsku borbu i velikom izdržljivošću i snagom. Neki rezultati koje je postigao protiv vodećih igrača svog vremena:
 protiv Steinitza: +28 –8 =12
 protiv Tarrascha: +18 –4 =8
 protiv Capablanke: +2 –6 =16
 protiv Aljehina: +3 –1 =4
 protiv Euwea: +3 –0 =0.

 Izdvojene partije 
 Lasker - Bauer, Amsterdam, 1889, Birdovo otvaranje: Holandska varijanta (A03) - iako ovo nije najranija poznata partija s uspješnom dvostrukom žrtvom lovca, ova kombinacija poznata je kao "Lasker-Bauerova kombinacija" ili "Laskerova žrtva"
 Pillsbury - Lasker, St. Petersburg, 1895, Odbijeni damin gambit: Pseudo-Tarraschev. Primitivna Pillsburyjeva varijanta (D50) - briljantna žrtva u 17. potezu dovodi do pobjedničkog napada
 Steinitz - Lasker, London, 1899, Bečka partija: Bečki gambit. Steinitzova varijanta (C29) - stari i novi prvak u punom su zamahu
 Marshall - Lasker, meč za titulu svjetskog prvaka 1907, 1. partija, Španjolka: Berlinska odbrana. Nyholmov napad (C65) - Laskerov napad nedovoljan je za brzu pobjedu, pa ga Lasker mijenja za završnicu u kojoj ubrzo vezuje Marshalla u čvorove
 Lasker - Schlechter, meč za titulu svjetskog prvaka 1910, 10. partija, Slavenska odbrana: Tiha varijanta (D11) - ne baš sjajna partija, ali partija kojom je Lasker odbranio titulu
 Lasker - Capablanca, St. Petersburg, 1914, Španjolka: Varijanta izmjene. Aljehinova varijacija (C68) - Lasker, kome je ovdje trebala pobjeda, iznenađujuće koristi mirno otvaranje, omogućujući Capablanki da pojednostavi partiju u ranoj fazi; bilo je mnogo debate o tome da li je Laskerov pristup predstavljao suptilnu psihologiju ili duboko razumijevanje pozicije
 Euwe - Lasker, Zürich, 1934, Odbijeni damin gambit: Moderni. Skakačeva odbrana (D52) - 66-ogodišnji Lasker pobjeđuje svjetskog prvaka, žrtvovavši damu da odbranu preokrene u napad

 Vanjski linkovi 
 John O'Connor, Edmund Robertson, "Emanuel Lasker - biografija", MacTutor arhiva historije matematike
 50 ključnih pozicija u Laskerovim partijama
 Emanuel Lasker, Borba, IT, Split, 2018.

Kategorija:Rođeni 1868.
Kategorija:Umrli 1941.
Kategorija:Njemački Jevreji
Kategorija:Svjetski šahovski prvaci
Kategorija:Njemački šahisti
Kategorija:Njemački matematičari
Kategorija:Njemački filozofi
Kategorija:Svjetsko prvenstvo u šahu 1894.
Kategorija:Svjetsko prvenstvo u šahu 1896/97.
Kategorija:Biografije, Barlinek
Kategorija:Svjetsko prvenstvo u šahu 1907.
Kategorija:Svjetsko prvenstvo u šahu 1908.
Kategorija:Svjetsko prvenstvo u šahu 1910. (Lasker–Schlechter)
Kategorija:Svjetsko prvenstvo u šahu 1910. (Lasker–Janowski)